༄༅། །འཕགས་པ་རིན་པོ་ཆེའི་ཕྱི་རྟེན་འབུམ་ཐང་གི་གཏེར་འབུམ་གྱི་གཙུག་ལག་ཁང་གི་ཞིག་གསོས་ལོགས་བྲིས་གསེར་ཐོག་སྤོས་པ་སོགས་ཀྱི་དཀར་ཆག་བཞུགས་ལགས།། ཨོཾ་སྭསྟི་སིདྡྷཾ། རྡོ་རྗེ་འཆང་དངོས་རྗེ་བཙུན་ས་སྐྱ་པའི། །གོང་མ་རྣམས་ཀྱི་ཕྱི་རྟེན་སྐུ་འབུམ་མཆོག །བྱིན་རླབས་ཆུ་རྒྱུན་དངོས་སུ་འབྱུང་རྣམས་ལ། །ཉམས་གསོ་ཞབས་ཏོག་རིམ་པར་བགྱིད་རྣམས་དང་། །ལྷག་པར་ཀུན་འཛིན་ཞེས་བྱ་བྱི་བའི་ལོ། །དཔལ་ལྡན་འཕགས་པའི་ཕྱི་རྟེན་གཏོར་འབུམ་ཞེས། །ཡོངས་གྲགས་དེ་ཡི་གཙུག་ལག་ཁང་ཆེན་དང་། །མཆོད་རྟེན་ཉིད་ལ་ཉམས་གསོས་ཞབས་ཏོག་བཅས། །སྟེང་གི་བླ་ལྡིང་གསེར་ཕིགས་མདོག་འདོན་དང་། །ཤིང་ཆ་གསར་དུ་སྤོས་དང་ལྷན་ཅིག་ཏུ། །ནང་གི་ལོགས་བྲིས་རྩ་བརྒྱུད་བླ་མ་ཡི། །སྐུ་བརྙན་མཆོག་དང་འོད་དཔག་མེད་པ་ཡི། །ཞིང་ཁམས་བདེ་བ་ཅན་གྱི་བཀོད་པ་དང་། །སྣང་བ་མཐའ་ཡས་སྐུ་བརྙན་བརྒྱ་ཕྲག་ལྔ། །སུམ་ཅུ་ལྔ་བཅས་སྔོན་མེད་ངོ་མཚར་གྱི། །བཀོད་པ་གསར་དུ་བསྐྲུན་པའི་སྣང་བརྙན་འདི། །འཁོན་གྱི་རིགས་སྐྱེས་སྔགས་འཆང་ས་སྐྱ་པ། །ཆོས་མེད་ངག་དབང་ཀུན་དགའ་བསོད་ནམས་ཀྱིས། །བསམ་པ་དག་ཅིང་སྦྱོར་བ་གུས་པས་བཞེངས། །ལེགས་བྱས་འདིས་མཚོན་དུས་གསུམ་དགེ་བའི་མཐུས། །བདག་ཅག་དཔོན་སློབ་སྒྲིབ་ཀུན་བྱང་གྱུར་ནས། །དུས་འདིར་དོན་ཀུན་ལྷུན་གྲུབ་བསྟན་པ་རྒྱས། །ཕྱི་མ་ལྷན་ཅིག་བདེ་བ་ཅན་སྐྱེས་ནས། །སྤྲུལ་པས་ས་སྐྱའི་བསྟན་པ་རྒྱས་བྱེད་ཤོག །ཁྱད་པར་གྲོགས་མཆོག་པུཎྱ་རསྨི་དེ། །ད་ལྟ་མཁའ་སྤྱོད་དག་པའི་ཞིང་སྐྱེས་ནས། །རྨི་ལམ་མཇལ་ཞིང་སྤྲུལ་པས་དོན་བྱེད་ཤོག །ཅི་སྟེ་ད་ལྟ་རིགས་དྲུག་གནས་སྐྱེས་ན། །དེ་ནས་འཕོས་འཕྲལ་དེ་མ་ཐག་ཉིད་དུ། །དག་པའི་ཞིང་བསྒྲོད་བདག་ཅག་དཔོན་སློབ་གཉིས། །འཕྲད་ནས་ངོ་ཤེས་སྤྲུལ་པ་དཔག་མེད་ཀྱིས། །བསྟན་པ་སྤྱི་དང་བྱེ་བྲག་ས་སྐྱ་པའི། །བསྟན་འདི་ནམ་ལངས་ཉི་མ་ཤར་བ་བཞིན། །རབ་ཏུ་གསལ་བར་བྱེད་པའི་མཐུ་ལྡན་ཤོག །དོན་དེ་དེ་བཞིན་ཉིད་དུ་ངེས་གྱུར་ཅིག །དེ་དེ་བཞིན་དུ་གྱུར་ཅིག དེ་ལས་གཞན་དུ་ནམ་ཡང་མ་གྱུར་ཅིག །སརྦ་མངྒ་ལཾ། ཤུ་བྷཾ།། །། ༈ མཁན་ཆེན་ཨ་པད་རིན་པོ་ཆེའི་དགོངས་བཞེད་ལྟར་གུ་རུས་ཞབས་ཞུ་བགྱིས་པའོ།།